Tuure Kilpeläinen

Tuure Eerik Kilpeläinen (s. 29. kesäkuuta 1970 Kouvola) on suomalainen muusikko ja laulaja-lauluntekijä. Hän on julkaissut yksitoista albumia ja tehnyt kappaleita myös muille artisteille, esimerkiksi Jonna Tervomaalle, Jipulle, Vuokko Hovatalle, Anna Puulle, Vesa-Matti Loirille, Elias Gouldille, Jorma Kääriäiselle, Kari Tapiolle, Kuumaa -yhtyeelle ja Johanna Kurkelalle. Ensimmäisen kerran Kilpeläinen levytti omia laulujaan Luksus-yhtyeensä albumille vuonna 1999.
Ura.
Kilpeläinen perusti teini-ikäisenä ensimmäisen yhtyeen nimeltään Grandma´s Jam. Kilpeläinen soitti bassoa ja silloin hän opetteli soittamaan kitaraa, huuliharppua ja pianoa. Lisäksi hän teki 16–17-vuotiaana ensimmäiset suomenkieliset sanoituksensa.
Tuure Kilpeläinen teki vuonna 1996 Jussi Jaakonahon kanssa Auringonpilkut-nimisen EP:n, joka julkaistiin Salamanteri-nimen alla. Salamanteri-yhtyeessä vaikuttivat Kilpeläisen ja Jaakonahon lisäksi Tero Siitonen ja Jan Pethman. EP-levyn kolme kappaletta Kilpeläinen ja Jaakonaho tekivät yhdessä. Vuonna 1994 Kilpeläinen lähti opiskelemaan Taideteolliseen Korkeakouluun ja samalla teki musiikkia sekä Luksus-yhtyeen nimissä että joillekin muille artisteille kuten Jonna Tervomaalle. Hän valmistui kuvataiteen maisteriksi vuonna 2002.
Vuodesta 2003 lähtien Tuure on levyttänyt musiikkia sooloartistina. Hän teki kolme sooloalbumia omalla nimellään. 2010-luvulla Kilpeläinen alkoi kiinnostua maailmanmusiikista. Tällöin syntyi kokoonpano Tuure Kilpeläinen &amp; Kaihon Karavaani. Valon pisaroita -albumin kappaleista suurin osa on Tuure Kilpeläisen käsialaa, mutta myöhemmin myös yhtyeen muut jäsenet olivat mukana kappaleiden teossa. Tammikuussa 2022 Tuure Kilpeläinen ilmoitti yhtyeen jäävän syyskuun alussa 2022 ennalta määrittelemättömän pituiselle tauolle.
Syksyn 2023 levynjulkaisukiertueesta alkaen Tuure Kilpeläinen on keikkaillut Kaiffarit yhtyeen kanssa. Yhtyeeseen kuuluvat Ansku Mellanen (basso, kitara, laulu), Julius Sihvonen (koskettimet, laulu) ja Eliel Viitala (rummut). Lisäksi kesällä 2024 yhtyeeseen liittyi sähkökitaraan Jussi Jaakonaho.
Syksyllä 2024 Tuure Kilpeläinen teki Kaiffarit-yhtyeensä kanssa PartyTuure -kiertueen, joka sisälsi yhteiskonsertteja sinfoniaorkestereiden kanssa 10 eri kaupungissa. Konsertit toteutettiin yhteistyössä Joensuun kaupunginorkesterin, Kuopion kaupunginorkesterin, Jyväskylä Sinfonian, Kymi Sinfoniettan, Pori Sinfoniettan, Vantaan Viihdeorkesterin sekä Lappeenrannan kaupunginorkesterin kanssa. Kapellimestarina toimi Antti Rissanen. 
Lisäksi Tuure Kilpeläinen on tehnyt myös lastenmusiikkia. Ipanapa-levyille hän on tehnyt muutaman laulun (Kuningas Ei, Unien kulkuri) ja lisäksi albumien Robotti Vipusen kovalevy ja Robotti Vipunen II kappaleet ovat Tuure Kilpeläisen ja Markus Koskisen käsialaa. Kilpeläinen on tehnyt myös yhden sävellyksen Red Leaves Falling -nimiseen animaatioelokuvaan. Kilpeläinen teki yhdessä Kaihon Karavaanin kanssa musiikkin Mika Kaurismäen Tie pohjoiseen -elokuvaan.
Yksityiselämä.
Kilpeläinen on seurustellut vuodesta 2017 ja ollut naimisissa vuodesta 2018 lähtien ex-urheilija Manuela Boscon kanssa. Heille syntyi ensimmäinen yhteinen lapsi helmikuussa 2019 ja toinen, tyttö huhtikuussa 2022. Kilpeläisellä on kaksi tytärtä (s. 2004 ja 2007) aiemmasta, vuonna 2010 päättyneestä liitostaan.
Palkinnot.
Viisi Emmaa: